上黄太史
作者：高荷
朝代：宋

paragraphs: 萬里南溪郡，黄香得賜環。
盛名喧海內，摧翮返雲間。
太史資誠峻，郎官選亦慳。
朝廷才特起，堂奧援誰扳。
一夢追前事，羣公厄後艱。
中傷皆死禍，放逐罕生還。
別駕之戎僰，僑居傍草菅。
想知諳鳥道，聞說異人寰。
楊子家元窘，王維室久鰥。
鵩來心破碎，猨叫淚湲潺。
達觀終難得，羈愁必易刪。
衆情相惻憫，靈物自恬憪。
迥閣澄秋晚，幽窗聳夜跧。
蜀天何處盡，巴月幾回彎。
墜履魂空斷，遺弓涕忽潸。
石門凄殿楯，銅雀慘宮鬟。
帝統聯仁聖，皇恩感艷頑。
網羅疏黨禁，誅蔓掃朋姦。
點檢金閨彥，凋零玉筍班。
尚令宗廟器，遙隔鬼門關。
拊髀咨詢及，含香誥命頒。
笑談趨赤縣，吟詠落烏蠻。
奏記懷東觀，移文頷北山。
應將九遷待，未補七年閑。
士愧千鈞弩，身謀五兩綸。
退藏欣望氣，延仰竊窺斑。
昌谷詞源窄，浯溪筆力孱。
斵輪深類扁，投斧欲隨般。
鵠卵真能伏，龍鱗敢冀攀。
不嗔無紹介，試遣略承顔。